Document ID: 32002D0871

32002D0871
L 300/42
SLUŽBENI LIST EUROPSKE UNIJE
17.10.2002.
ODLUKA KOMISIJE
od 17. listopada 2002.
o uspostavljanju zajedničkog okvira priopćavanja informacija nužnih za primjenu Uredbe Vijeća (EZ) br. 1407/2002 o državnoj potpori industriji ugljena
(priopćena pod brojem dokumenta C(2002) 3783)
(2002/871/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1407/2002 od 23. srpnja 2002. o državnoj potpori industriji ugljena (1), a posebno njezin članak 12.,
budući da:
(1)
U skladu s Uredbom (EZ) br. 1407/2002, Komisija ocjenjuje mjere koje su joj prijavile države članice u vezi s potporama industriji ugljena, te donosi odluku o njihovoj sukladnosti.
(2)
U tu se svrhu od država članica zahtijeva da prijave Komisiji o sve financijske potpore koje namjeravaju dodijeliti industriji ugljena tijekom godine proizvodnje ugljena. Moraju navesti vrstu potpore s obzirom na oblike potpora predviđene Uredbom (EZ) br. 1407/2002. Komisiji moraju podnijeti sve detalje u pogledu obračuna troškova proizvodnje i njihovu povezanost s planovima koji su prijavljeni Komisiji, posebno planovima zatvaranja i/ili planovima za pristup rezervama ugljena.
(3)
Kako bi bila u mogućnosti procijeniti sukladnost s uvjetima i kriterijima utvrđenima za dodjelu potpora, Komisija treba raspolagati detaljnim i usporedivim podacima koji se mogu provjeriti. U skladu s tim, potrebno je uspostaviti zajednički okvir prema kojem bi države članice prijavljivale planove zatvaranja i/ili planove za pristup rezervama ugljena kao i potpore industriji ugljena.
(4)
Pri pružanju podataka o referentnoj godini 2001., za tu je godinu potrebno upućivanje na Odluku Komisije br. 3632/93/EZUČ (2) od 28. prosinca 1993.,
DONIJELA JE OVU ODLUKU:
Članak 1.
Ova se Odluka primjenjuje na podnošenje planova država članica o zatvaranju, kao i/ili na planove o pristupu rezervama ugljena te sve promjene tih planova, i na prijavljivanje financijskih mjera koje države članice namjeravaju poduzeti u korist industrije ugljena u godini proizvodnje ugljena.
Članak 2.
Za potrebe ove Odluke, „proizvodna jedinica” označava podzemne ili površinske iskopine ugljena i pripadajuću infrastrukturu, sposobne za proizvodnju sirovog ugljena neovisno o drugim proizvodnim jedinicama, pridržavajući se pritom zakonodavstva države članice o sigurnosti i zaštiti zdravlja u industrijama iskapanja.
„Trošak proizvodnje” i „tekući gubici proizvodnje”, kako je definirano člankom 2. točkama (e) i (f) Uredbe (EZ) br. 1407/2002, obračunavaju se za svaku proizvodnu jedinicu.
Članak 3.
Kako bi Komisija mogla ocijeniti sukladnost s uvjetima i kriterijima navedenima u članku 4. i članku 5. stavku 3. Uredbe (EZ) br. 1407/2002, države članice dostavljaju podatke iz članka 9. stavka 4. i članka 9. stavka 6. točaka (b), (c), (e) i (f) te Uredbe, koristeći sljedeće obrasce:
(a)
obrasce A.1. i B.1. iz Priloga I. ove Odluke za podzemne proizvodne jedinice;
(b)
obrasce A.2. i B.2. iz Priloga II. ove Odluke za površinske proizvodne jedinice.
Članak 4.
Kako bi Komisija mogla ocijeniti sukladnost s uvjetima i kriterijima navedenima u članku 5. stavku 2. Uredbe (EZ) br. 1407/2002, države članice dostavljaju podatke iz članka 9. stavka 5. te Uredbe, koristeći sljedeće obrasce:
(a)
obrazac A.1. iz Priloga I. i obrazac D. iz Priloga III. ovoj Odluci za podzemne proizvodne jedinice;
(b)
obrazac A.2. iz Priloga II. i obrazac D. iz Priloga III. ovoj Odluci za površinske proizvodne jedinice.
Članak 5.
Kako bi Komisija mogla procijeniti financijske mjere u korist industrije ugljena tijekom sljedeće godine proizvodnje ugljena, države članice dostavljaju podatke iz članka 9. stavka 10. Uredbe (EZ) br. 1407/2002, koristeći sljedeće obrasce:
(a)
obrasce B.1. i C.1. iz Priloga I. ovoj Odluci za podzemne proizvodne jedinice;
(b)
obrasce B.2. i C.2. iz Priloga II. ovoj Odluci za površinske proizvodne jedinice.
Članak 6.
U slobodnom se obliku podnose sljedeće prijave:
(a)
podaci u vezi s troškovima koji se namjeravaju pokriti iz potpore navedene u članku 7. Uredbe (EZ) br. 1407/2002, u skladu s kategorijama troškova definiranima u Prilogu toj Uredbi;
(b)
podaci navedeni u članku 9. stavku 2., članku 9. stavku 6. točkama (a), (d) i (g) i članku 9. stavku 7. te Uredbe.
Članak 7.
Dokumenti koje su nacionalna tijela prikupila ili sastavila u pogledu primjene ove Odluke, objedinjuju na nacionalnoj razini i na raspolaganju su Komisiji.
Članak 8.
Ova je Odluka upućena državama članicama.
Sastavljeno u Bruxellesu 17. listopada 2002.

Labels: 2
1
19
14
7
12